Lühiülevaade Märjamaa valla 2025. aasta eelarvest

# 2024. aasta oktoobris võeti vastu [Märjamaa valla arengukava 2018-2030](https://www.riigiteataja.ee/akt/418102024003) uus redaktsioon koos tegevuskava, investeeringute kava ja eelarvestrateegiaga aastateks 2025-2028. [Märjamaa valla 2025. aasta eelarve](https://www.riigiteataja.ee/akt/424012025009) võeti vastu Märjamaa Vallavolikogu 21.01.2025 määrusega nr 86 ning on koostatud tekkepõhiselt, mis tähendab, et tehingud kajastatakse vastavalt nende toimumisele, sõltumata sellest, millal nende eest raha laekub või välja makstakse. Valla eelarveaasta algab 1. jaanuaril ja lõpeb 31. detsembril. [Märjamaa valla 2025. aasta eelarve I lisaeelarve](https://www.riigiteataja.ee/akt/425032025005) vastu võtmisega 18.03.2025. aastal täpsustati tasandus- ja toetusfondist laekuvad eraldised ning viidi üle aastavahetuse jäägist pooleli jäänud põhivarade soetused ja projektide rahalised vahendid.

# Käesolevas lühiülevaates võrreldakse 2025. aasta eelarvet eelmise aasta eelarve tegeliku täitmisega.

2025. aasta peamised prioriteedid on:

* Märjamaa vald on turvaline, atraktiivne ning loodussõbraliku elu- ja töökeskkonnaga vald, kus avalike teenuste võrgustik on optimaalne ja kättesaadav kõigile vallaelanikele.
* Käesoleval aastal investeeritakse kõige enam elukeskkonna parendamisse ja hariduse valdkonda: rekonstrueeritakse ja ehitatakse kruusa ja mustkattega teid. Lõpusirgele on jõudmas Tammi tee rekonstrueerimine ning alustatakse Märjamaa muusika- ja kunstikooli uute ruumide rekonstrueerimise ja sisustamisega Märjamaa gümnaasiumi hoonesse ning uue lastaiahoone projekteerimisega Orgitale.
* 2025. aastal tagatakse magistrikraadiga valla lasteaedade ning Märjamaa muusika- ja kunstikooli õpetajatele üldhariduskoolide õpetajatega võrdne riiklikult kehtestatud alampalk (1820 eurot täistööajaga töötamise korral) ja teistele õpetajatele 90% riiklikult kehtestatud alampalga määrast.

Põhitegevuse tulud[[1]](#footnote-1)

**2025. aasta eelarves on planeeritud tulud 16,4 miljonit eurot. See on 0,5 miljonit eurot ehk 3,1% suurem kui 2024. aasta eelarve tegelik täitmine. Põhitegevuse tulud moodustuvad maksutuludest, kaupade ja teenuste müügitulust, saadavatest toetustest tegevuskuludeks ja muudest tegevustuludest.**

* Eelarve tuludest 56,4% ehk 9,3 miljonit eurot moodustab tulumaks (võrreldes 2024. aastaga kasv +7,4%)[[2]](#footnote-2). 2025. aastast laekub kohalikele omavalitsustele pensionituludelt 5,5% ning muudelt tuludelt eraldatavat füüsilise isiku tulumaksu 11,29%.
* Kaupade ja teenuste müügist kogutakse eelarvesse 5,9% ehk 0,9 miljonit eurot (+13,8%).
* Saadavad toetused moodustavad eelarve tuludest 32,8%, ulatudes 5,4 miljoni euroni (-6,6%).

Käesoleval aastal on tasandusfondi eraldisteks planeeritud 1,1 miljonit eurot ja toetusfondi eraldisteks 3,8 miljonit eurot, kokku 4,9 miljonit eurot. Toetusfondist eraldatavaks uueks toetuse liigiks on vaimse tervise edendamise toetus. Eelmisel aastal laekus tasandus- ja toetusfondist kokku 5,4 miljonit eurot. Seega vähenemine 0,5 miljonit eurot ehk 8,7%. Kinnitatud eelarves on planeeritud muid toetuseid tegevuskuludeks 0,5 miljonit eurot. Aasta jooksul saadavad projektitoetused lisatakse eelarvesse lisaeelarvetega.

* Muud tulud (maamaks, maavarade kaevandamise tasu, vee erikasutus jms) moodustavad eelarve tuludest 4,9% ehk 0,8 miljonit eurot (+16,6%).

Põhitegevuse kulud [[3]](#footnote-3)

**2025. aasta eelarves on planeeritud põhitegevuse kulud 15,5 miljonit eurot. See on 1,0 miljonit eurot ehk 7,2% enam kui 2024. aasta eelarve tegelik täitmine.**

Põhitegevuse kulud jaotuvad käesoleval aastal üheksa erineva valdkonna vahel, mis omakorda jagunevad majandusliku sisu alusel kaheks: antavad toetused ja muud tegevuskulud (majandamis- ja personalikulud). 2025. aastal lisandus riigikaitse tegevusvaldkond.

* **Haridus** moodustab suurima osa põhitegevuse kuludest 53,9% ehk 8,4 miljonit eurot, suurenemine 5,4%**:**
	+ sh personalikulud6,3 miljonit eurot (+6,1%).
	+ sh majandamiskulud 2,0 miljonit eurot (6,5%).
	+ sh antavad toetused 0,1 miljonit eurot (-44,8%).
* **Sotsiaalne kaitse** moodustab 14,5% ehk 2,2 miljonit eurot, suurenemine 2,1%.
	+ sh personalikulud0,3 miljonit eurot (+47,9%).
	+ sh majandamiskulud 0,7 miljonit eurot (-5,5%).
	+ sh antavad toetused 1,2 miljonit eurot (-0,9%).

Ülejäänud 31,6% põhitegevuse kuludest ehk 4,9 miljonit eurot, suurenemine 13,0%, jaguneb seitsme valdkonna vahel järgmiselt:

* **Vaba aeg, kultuur, religioon** 2,0 miljonit eurot (+4,2%).
* **Üldised valitsussektori teenused** 1,6 miljonit eurot (+10,7%), sh on reservfondi suuruseks planeeritud 0,05 miljonit eurot ehk 3,0% valitsussektori kuludest.
* **Majandus** 0,7 miljonit eurot (+27,3%).
* **Muud** ehk 0,6 miljonit eurot (+43,1%) jaguneb riigikaitse, keskkonnakaitse, elamu- ja kommunaalmajanduse ja tervishoiu valdkonna kulude vahel.

Majandamis- ja personalikulud tervikuna moodustavad 89,1% ehk 13,8 miljonit eurot, suurenedes 8,7% võrrelduna 2024. aasta täitmisega. Personalikulud moodustavad 58,8% ja majandamiskulud 30,3 % põhitegevuse kuludest. Antavad toetused moodustavad 10,9% ehk 1,7 miljonit eurot, vähenedes 0,9% eelmise aasta täitmisega võrreldes.

Joonis 1. Põhitegevuse kulud majandusliku sisu alusel valdkonniti 2025. aastal võrreldes 2024. aasta eelarve täitmisega (tuhat eurot)

Investeerimistegevus

**2025. aasta eelarves on planeeritud investeerimistegevuse kulud 3,6 miljonit eurot, mis on 1,6 miljonit eurot suurem kui 2024. aastal tegelik täitmine. 2025. aastaks planeeritud põhivarade soetustest on 1,2 miljonit kavandatud toetuste arvelt.**

**Investeerimistegevuse kulud koosnevad:**

* **põhivara soetustest**, mis moodustab 82,7% ehk 3,0 miljonit eurot kogu investeerimistegevuse kuludest ning millest suurimad investeeringuobjektid on järgmistes valdkondades:
	+ - Majanduse valdkonda investeeritakse tänavu 1,3 miljonit eurot. Suuremad investeeringud on kruusa- ja mustkattega teede rekonstrueerimine ja ehitamine ning Tammi tee rekonstrueerimine.
		- Hariduse valdkonda investeeritakse tänavu 1,2 miljonit eurot. Suurimateks investeeringuteks on Märjamaa muusika- ja kunstikooli uute ruumide rajamine Märjamaa gümnaasiumi hoonesse ja uue lasteaiahoone projekteerimine Orgitale.
		- Vaba aja, kultuuri ja religiooni valdkonda investeeritakse 0,4 miljonit eurot. Suurimateks investeeringuks Märjamaa ujula aurusauna rekonstrueerimine ja Sillaotsa talumuuseumi liitumispunkti peakaitsme suurendamine ning vee- ja kanalisatsioonisüsteemi väljaehitamine.
		- Keskkonna ja üldvalitsemise valdkonda investeeritakse 0,1 miljonit eurot. Suurimaks investeeringuks transpordivahendite soetamine haljastuse brigaadile.
* **põhivara soetuseks antavast sihtfinantseerimisest**, mis moodustab 3,3% ehk 0,1 miljonit eurot:
	+ - Hajaasustuse programm ja sihtotstarbelised toetused Sihtasutusele Märjamaa Valla Spordikeskus.
* **intressikuludest,** mismoodustab 14,0%ehk0,5 miljonit eurot.

Investeeringute finantseerimiseks võetakse käesoleval aastal pikaajalist laenu 1,42 miljonit eurot.

Joonis 2. Investeeringud valdkondade ja finantseerimisallikate kaupa (tuhat eurot)

Finantsseis

* **Omafinantseerimisvõime** ehk põhitegevuse tulude ja põhitegevuse kulude vahe on 0,9 miljonit eurot ehk 5,6% põhitegevuse tuludest, millest tasutakse laenumakseid. Eesmärk on järgnevatel aastatel finantseerimisvõimet suurendada.
* **Netovõlakoormus** (kohustused miinus likviidsed varad) moodustab 2025. aasta lõpuks 52,9% põhitegevuse tuludest ehk 8,7 miljonit eurot. Seaduse kohaselt on 2025. aastal valla netovõlakoormuse ülempiiriks 75% põhitegevuse tuludest (12,3 miljonit eurot). Seega püsib Märjamaa vald lubatud netovõlakoormuse piirides.
* **Likviidsete varade maht** 2024. aasta lõpuks oli 1,718 miljonit eurot, millest 0,954 miljonit eurot suunati kulude katteks. Likviidsete varade suunamata jääk on 0,764 miljonit eurot.

Ülevaate koostas:

Lea Laurits

rahandusosakonna juhataja

lea.laurits@marjamaa.ee

1. maksutulud, tulud kaupade ja teenuste müügist, saadavad toetused, muud tegevustulud [↑](#footnote-ref-1)
2. sellist tähistust, võrdlemaks 2025.aasta eelarvet 2024. aasta eelarve täitmisega, kasutatakse dokumendis läbivalt [↑](#footnote-ref-2)
3. antavad toetused, muud tegevuskulud [↑](#footnote-ref-3)